b'\n_START_ARTICLE_\nFautino de los Santos\n_START_SECTION_\nChicago White Sox\n_START_PARAGRAPH_\nDe Los Santos je svojo kariero za\xc4\x8del v Chicagu, in sicer v vlogi za\xc4\x8detnega metalca. Zelo dobro se je odrezal pri igranju v Dominikanski poletni ligi leta 2006. V letu 2007 je svoj \xc4\x8das razdelil med podru\xc5\xbenicama v Kannapolisu in Winston-Salemu.\n_START_SECTION_\nNi\xc5\xbeje podru\xc5\xbenice\n_START_PARAGRAPH_\n3. januarja 2008 ga je ekipa iz Chicaga, skupaj z mladima igralcema Ryanom Sweeneyem in Giom Gonz\xc3\xa1lezom, poslala k ekipi Oakland Athletics, v zameno za igralca zunanjega polja Nicka Swisherja. V letu 2008 je metal na stopnji Single-A v Stocktonu, a je po po\xc5\xa1kodbi komolca potreboval operacijo Tommy John in je tako izpustil ve\xc4\x8dji del sezon 2008 in 2009. Slednjo je zaklju\xc4\x8dil z ekipo AZL Athletics in bil po koncu sezone dodan na seznam 40-ih mo\xc5\xbe ekipe. De Los Santos je leto 2010 ponovno za\xc4\x8del v Stocktonu, a je kmalu bil povi\xc5\xa1an na stopnjo Double-A v Midland, kjer je pre\xc5\xbeivel ve\xc4\x8dino sezone. Kljub temu, da je v letu 2010 z 6,54 dovoljenega teka v 25 nastopih razo\xc4\x8daral, klub vanj ni izgubil zaupanja. To se mu je obrestovalo, saj se je De Los Santos leta 2011 pobral in hitro plezal \xc4\x8dez ni\xc5\xbeje podru\xc5\xbenice. 5. maja je pristal \xc5\xbee na stopnji Triple-A v Sacramentu.\n_START_SECTION_\nLiga MLB\n_START_PARAGRAPH_\n20. maja, po le \xc5\xa1estih menjavah v 5 nastopih na stopnji Triple-A, je bil De Los Santos prvi\xc4\x8d vpoklican v ligo MLB, saj sta se po\xc5\xa1kodovala Brandon McCarthy in Tyson Ross.  Vendar pa je tu nastopila te\xc5\xbeava: Oba po\xc5\xa1kodovanca sta bila \xc4\x8dlana postave za\xc4\x8detnih metalcev, in klub \xc5\xa1e ni menil, da je De Los Santos pripravljen na za\xc4\x8detno postavo. Tako je bil \xc4\x8dez \xc5\xa1tiri dni spet poslan v ni\xc5\xbeje podru\xc5\xbenice, v ligo MLB pa je bil poslan za\xc4\x8detni metalec Guillermo Moscoso. 3. junija je bil ponovno vpoklican po novi po\xc5\xa1kodbi. Tokrat je bil odsoten \xc4\x8dlan razbremenilskega kadra, Grant Balfour, ki je pravkar postal o\xc4\x8de.4. junija je De Los Santos na svoji prvi tekmi v ligi MLB bil soo\xc4\x8den z le enim odbijalcem, Jedom Lowriejem, in ga je izlo\xc4\x8dil z udarci. V njegovem drugem nastopu pa De Los Santos ni bil tako prepri\xc4\x8dljiv. Dovolil je udarec v polje in nato vrgel \xc5\xa1e dva divja meta v istem odbijalskem nastopu, pri \xc4\x8dimer je dovolil tek. V nepri\xc4\x8dakovanem obratu ga je nato ekipa obdr\xc5\xbeala ob povratku Balfourja, saj se je na prej\xc5\xa1nji tekmi, ki je trajala 14 menjav, njihov razbremenilski kader precej utrudil, in nato v ni\xc5\xbeje podru\xc5\xbenice poslala nadomestnega igralca notranjega polja, Andyja LaRochea.\n_START_SECTION_\nMilwaukee Brewers\n_START_PARAGRAPH_\n28. julija 2012 je bil v zameno za lovilca Georga Kottarasa De Los Santos poslan k ekipi Milwaukee Brewers.'